Tyskerne er en vigtig del af forretningen for turismebranchen i Nordjylland. Faktisk er den en vigtig del af eksistensgrundlaget - derfor vil branchen gerne have at Danmark - ligesom Tyskland - vil lade turisterne komme til Nordjylland.

De tyske myndigheder har fra dags dato sagt god for, at landets borgere atter kan rejse til Nordjylland, fordi Nordjylland ikke længere kategoriseres som et covid-risikoområde. Men de danske indrejseregler forhindrer fortsat tyskerne i at komme ind i landet. Nu håber turismebranchen, at de danske myndigheder vil følge trop og give mulighed for, at tyskerne kan komme på ferie i Danmark. -	Den her vej. Den sidste vej ud mod klitterne, hvor der er udsigt over vandet. Den kalder vi deutsche strasse, fortæller Susanne Hedegaard, der er ejer af Tranum Klit Camping. Tyskerne er campingpladsens eksistensgrundlag Vejen er normalvis fyldt med tyske turister i påskeferien, men for nu er tyskernes campingvogne kun til pynt på Tranum Klit Camping. 10 procent af campingpladsens fastliggere er fra Danmarks sydlige naboland, og hele 80 procent af den samlede omsætning bliver betalt fra tyske lommer, så det gør ondt, at de ikke kan komme til Tranum. - De er enormt vigtige. De er vores eksistensgrundlag. Tyskerne lægger bare mange penge, når de kommer, fordi de er her i lang tid. De kommer og kan være her tre-fire uger af gangen - og det har de altså ikke mad med hjemmefra til, siger Susanne Hedegaard. Udlændinge med bopæl i udlandet nægtes som udgangspunkt indrejse i Danmark, med mindre de har et anerkendelsesværdigt formål. Det faktum presser også kyst- og feriehusturismen. Tre af fire feriehusgæster er fra udlandet - Vi har gode erfaringer fra sidste år. Der var 10 millioner udlandske overnatninger, og mindre end 10 smittetilfælde. Så det er en tryg og sikker ferieform at komme i et feriehus. Vi håber, at man igen kan komme på listen over anbefalelsesværdige formål, så vi igen kan finde en kontrolleret løsning for åbningen af grænserne, lyder der fra administrerende direktør i Sol og Strand, Per Dam. Hvorfor mangler I de udenlandske turister, og særligt tyskerne, nu hvor danskerne booker sig ind på sommerhus som aldrig før? - Det er rigtigt, og vi er selvfølgelig enormt glade for den vækst i danske turister. Ingen tvivl om det. Men vi er bare ikke nok danskere. Med nok ferie til at udfylde det. Cirka 75 procent af de gæster, der kommer i feriehusene, de kommer altså fra udlandet, forklarer han. Men kan du godt forstå, at regeringen er lidt påpasselige med at åbne? - Jeg forstår udmærket godt, at regeringen er påpasselige med at åbne. Det skal de også være. Jeg tager bare det signal, som den tyske stat sender nu ved at sige, at det er okay for tyskerne at komme på besøg i Nordjylland som en utrolig god nyhed og et tegn på, at vi bevæger os i den rigtige retning. Så må vi bare krydse fingre for, at der bliver åbnet op nu her til sommer, sådan vi virkelige kan folde vores turismeprodukt ud over hele sæsonen. - Åben den grænse I Tranum er opfordringen klar. - Åbn den grænse, lyder det fra Susanne Hedegaard. Hun ønsker også, at der åbnes på forsvarlig vis. Gæsterne har 13 hektar at boltre sig på, og nu ser hun egentligt bare frem til en ting. - Jeg ser frem til, at vi skal åbne campingpladsen her den 26. marts. Vi ser jo ingen tyske gæster i påsken, men vi glæder os selvfølgelig også meget over de danske gæster, der kommer, og vi har en stor opbakning. Det har i dag ikke været muligt at få en kommentar fra justistminister Nick Hækkerup. Indrejserestriktionerne gælder foreløbigt til den 5. april.